Wilbur Smith

Wilbur Addison Smith (gebore op 9 Januarie 1933 - 13 November 2021) was 'n Zambies-Suid-Afrikaanse  romanskrywer. Hy het in historiese fiksie oor Suider-Afrika gespesialiseer, beskou vanuit die gesigspunt van beide swart en wit gesinne. Hy was aanvanklik 'n rekeningkundige. 

Na die verskyning van sy eerste roman getiteld When the Lion Feeds het hy 'n filmkontrak losgeslaan. Die internasionale sukses van When the Lion Feeds het hom aangemoedig om voltyds skrywer te word. 

Hy het tot aan die einde sy uitgewer, Charles Pick, se raad toegepas dat mens moet skryf oor dinge wat jy die beste ken. 

Wilbur Smith se werk bevat outentieke besonderhede oor die plaaslike jag- en mynbouleefwyse, sowel as die romantiek en konflik wat daarmee gepaard gaan. 

Met ingang 2014 is daar wêreldwyd meer as 120 miljoen eksemplare van sy 35 gepubliseerde romans verkoop, waarvan 24 miljoen in Italië was.

Vroeë lewe 
Smith is gebore in Broken Hill, Noord-Rhodesië (nou Kabwe, Zambië). As  baba was hy tien dae lank siek aan malaria, maar hy het ten volle herstel. Hy het die eerste jare van sy lewe op sy pa se veeplaas van 12 000 hektaar deurgebring, wat bosveld, heuwels en savanne insluit. 

Op die plaas was sy metgeselle die jong seuns van die plaaswerkers wat dieselfde belangstellings as hy gehad het. Hy het saam met hulle deur die bos gewandel, gejag en voëls en klein soogdiere dopgehou en gevang.

Sy belangstelling in letterkunde is geprikkel deurdat sy moeder dikwels saans vir hom sprokies voorgelees het en later vir hom romans gegee het om te lees. Dit het sy belangstelling in fiksie op 'n vroeë ouderdom geprikkel. Sy vader het egter nie baie van sy seun se belangstelling gedink nie.

Persoonlike lewe 
Terwyl Smith na skool vir sy pa gewerk het, het hy op 5 Julie 1957 in Harare, Zimbabwe, met sy eerste vrou, Anne, in 'n Presbiteriaanse kerk in die huwelik getree. Daar is twee kinders ('n seun genaamd Shaun en 'n dogter genaamd Christen) uit die huwelik gebore. Die huwelik is in 1962 beëindig.

Hy het na die publikasie van sy eerste roman in 1964 met sy tweede vrou, Jewel, getrou. By Jewel het hy 'n seun (Lawrence) gehad. Ongelukkig het hierdie huwelik ook in 'n egskeiding geëindig.

Smith het hierna 'n jong weduwee genaamd Danielle Thomas ontmoet, wat op dieselfde dorp gebore is. Hulle het in 1971 getrou. Smith het sy boeke aan haar gewy; in 1999 sterf sy ná 'n ses jaar lange stryd aan breinkanker. 

Hy het sy vierde vrou, Mokhiniso Rakhimova, destyds 'n regstudent wat aan die Universiteit van Moskou studeer het en 39 jaar jonger as hy is, in 'n WH Smith-boekwinkel in Londen ontmoet. Die twee het verlief geraak en is in Mei 2000 getroud.

Toe Smith met Danielle Thomas getroud was, het hy kontak met sy seun Shaun en dogter Christen verbreek. Hy is ook vervreem van sy seun Lawrence. Hy het  Danielle se seun (Dieter Schmidt) uit 'n vorige verhouding aanvaar en aangeneem. Smith en Shaun het later versoen. 

Hy het wonings in Londen, Kaapstad, Switserland en Malta besit. Vir 'n aantal jare het hy 'n huis in Seychelle gehad.

Bibliografie (chronologies)

Lys van Wilbur Smith se boeke in Afrikaanse vertaling (nie volledig nie)
Benewens vorige vertalings in Afrikaans, is Smith se werk onlangs deur Zirk van den Berg vertaal.

Verwysings

Eksterne skakels 

 
 Wilbur Smith praat oor When the Lion Feeds op BBC World Book Club
 Onderhoud met Wilbur Smith oor die laaste roman
 
 Amptelik Facebook bladsy

Suid-Afrikaanse skrywers
Zambiese skrywers
Rhodesiërs
Geboortes in 1933
Sterftes in 2021